Diari Oficial de la Generalitat Valenciana


Sumari del DOGV 8437, del 04-12-2018 (2018/11761)

ORDRE 11/2018, de 28 de novembre, de la Vicepresidència i Conselleria d'Igualtat i Polítiques Inclusives, per la qual es modifica l'Ordre 13/2016, de 31 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats sense ànim de lucre per a finançar programes de suport a la igualtat en la diversitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2018/11/28/11/dof/vci/html**

### Dades del document

Número de DOGV
:   8437

Data del DOGV
:   04-12-2018

Secció del DOGV
:   I. DISPOSICIONS GENERALS

Número del document
:   2018/11834


Data del document
:   28-11-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 11/2018, de 28 de novembre, de la Vicepresidència i Conselleria d'Igualtat i Polítiques Inclusives, per la qual es modifica l'Ordre 13/2016, de 31 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats sense ànim de lucre per a finançar programes de suport a la igualtat en la diversitat. [2018/11182]  
PREÀMBUL  
  
La Vicepresidència i Conselleria d'Igualtat i Polítiques Inclusives, conforme el Decret 7/2015, de 29 de juny, del Consell, modificat pel Decret 188/2017 d'1 de desembre, pel qual es determinen les conselleries en què s'organitza l'administració de la Generalitat, té assignades les competències en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, immigració i voluntariat social. Així mateix, té entre els seus objectius prioritaris el foment i el desenvolupament del valor de la diversitat sexual, de gènere, familiar, ètnica, cultural, lingüística, religiosa i de creença, així com vetlar per l'aplicació del principi d'igualtat de tracte i no discriminació en les polítiques públiques de la Comunitat Valenciana per motiu d'orientació sexual, identitat sexual i de gènere, ètnia, cultura, religió, creença, situació de pobresa o diversitat funcional.  
Per a aconseguir aquestes finalitats la Vicepresidència i Conselleria d'Igualtat i Polítiques Inclusives ha de gestionar ajudes a les entitats sense ànim de lucre que actuen en l'àmbit de la promoció de la igualtat en la diversitat, desenvolupant activitats encaminades a l'atenció i defensa d'aquests col·lectius, a la prevenció de la intolerància, l'odi o qualsevol forma de discriminació i a donar suport a les víctimes.  
Amb l'anterior objectiu es va aprovar l'Ordre 13/2016, de 31 de maig, de la Vicepresidència i Conselleria d'Igualtat i Polítiques Inclusives per la qual s'estableixen les bases reguladores de la concessió d'ajudes a entitats sense ànim de lucre per a finançar programes de suport a la igualtat en la diversitat, a l'empara de la qual s'han publicat tres convocatòries consecutives de subvencions en matèria d'igualtat en la diversitat.  
Tenint en compte el resultat de l'experiència acumulada en la gestió de les citades convocatòries es considera necessari realitzar les modificacions pertinents en l'ordre de bases, mitjançant l'adopció de nous criteris objectius que permeten evitar les possibles distorsions que impedeixen aconseguir un repartiment més equitatiu i just de les ajudes. D'aquesta manera s'intenta garantir una millor distribució dels fons públics entre totes les entitats participants en les corresponents convocatòries amb criteris més equitatius. En definitiva, per a aconseguir una gestió més eficient, s'introdueixen els canvis i millores que es deriven tant de la valoració com de l'experiència en la gestió de les convocatòries executades.  
Per tot açò, en virtut de la competència atribuïda per l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 3 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i el Decret 14/2018, de 23 de febrer, del Consell pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, havent-se emès i tingut en compte tots els informes preceptius, i conforme el dictamen del Consell Jurídic Consultiu,  
  
  
ORDENE  
  
Article únic  
Modificar els articles 5 i 6 de l'Ordre 13/2016, de 31 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats sense ànim de lucre per a finançar programes de suport a la igualtat en la diversitat, quedant redactats tal com s'estableix en l'annex I de la present ordre.  
  
  
  
ANNEX I  
  
Primer  
Es modifica l'article 5, que queda redactat de la següent forma:  
Article 5. Criteris objectius de l'atorgament de la subvenció  
Els criteris objectius a tenir en compte per a la selecció de les millors propostes seran els següents:  
1) Qualitat tècnica del programa o activitat. Es valorarà fins a un màxim de 50 punts, com a resultat de ponderar els següents aspectes:  
a) Avaluació de les necessitats socials, fins a un màxim de 10 punts: justificació de l'existència de la necessitat social que el programa pretén satisfer tenint en compte la insuficient o inexistent cobertura pública o privada de la mateixa.  
b) Determinació dels objectius, fins a un màxim de 6 punts: es valoraran els objectius que es pretenen aconseguir i com aquests ajuden a pal·liar les necessitats detectades.  
c) Persones beneficiàries del programa, fins a un màxim de 3 punts: es valorarà amb un punt quan el nombre de persones beneficiàries siga menor de 50, o amb dos punts si són 50 o més. Així mateix, es valorarà amb 1 punt addicional que aquestes persones siguen d'un col·lectiu determinat dins dels col·lectius de la diversitat.  
d) Contingut tècnic del programa, fins a un màxim de 8 punts: es valorarà el contingut tècnic del programa i la seua adequació a l'objectiu proposat, el calendari de realització i la descripció de les activitats concretes que es pretenen realitzar.  
e) Indicadors d'avaluació i control, fins a un màxim de 4 punts: es valorarà que els indicadors d'avaluació i control dels programes mesuren el desenvolupament i correcta implementació dels objectius marcats.  
  
f) Innovació social, fins a un màxim de 3 punts: es valorarà la innovació com a part del desenvolupament del projecte, especialment quant a la participació de la ciutadania, ús de tecnologies i metodologies innovadores.  
g) Col·laboració amb altres entitats o administracions públiques, fins a un màxim de 5 punts: es valorarà la cohesió entre l'entitat sol·licitant i la resta de les existents en l'àmbit, a fi de disposar d'una major informació amb vista a prestar un servei integral al col·lectiu que justifica l'ajuda.  
h) Inclusió de la perspectiva de gènere, fins a un màxim de 5 punts: es valorarà l'ús del llenguatge inclusiu i la consideració especial del programa en els seus continguts cap a les dones.  
i) Promoció dels col·lectius vulnerables, fins a un màxim 4 punts: es valorarà que el projecte tinga en compte l'especificitat de persones en situació de dependència, diversitat funcional, joves tutelades o extuteladas o receptores de la Renda Valenciana d'Inclusió.  
j) Ús del valencià en les activitats i publicacions, fins a un màxim de 2 punts: es valorarà l'ús del valencià tant en la presentació del projecte, en les seues activitats i accions, així com en el seu material de difusió.  
  
2) Viabilitat econòmica del programa o activitat. Es valorarà fins a un màxim de 25 punts, com a resultat de ponderar els següents aspectes:  
  
a) Adequació del pressupost a la finalitat, fins a un màxim de 15 punts: es valorarà l'adequació del pressupost previst a les accions presentades i en relació amb els objectius finals, així com el cost mitjà per persona usuària.  
b) Aportació de recursos propis, fins a un màxim de 5 punts: es valorarà l'afectació al projecte de recursos humans i materials preexistents de l'entitat o finançament propi.  
c) Aportacions externes públiques o privades, fins a un màxim de 5 punts: es valorarà l'aportació d'ajudes complementàries per part d'altres entitats públiques o privades per a l'execució del programa.  
3) Estructura, capacitat de gestió, experiència i trajectòria de l'entitat sol·licitant en la realització de projectes, programes i activitats de caràcter anàleg als previstos en la present convocatòria. Fins a un màxim de 25 punts.  
a) Experiència en la gestió de programes i activitats socials iguals o anàlegs, fins a un màxim de 10 punts: es valorarà, 2 punts per any, la posada en pràctica anterior per l'entitat, de programes anàlegs així com el seu resultat acreditat.  
b) Estructura i capacitat de gestió de l'entitat sol·licitant, fins a un màxim de 5 punts: es valorarà l'adequació de l'estructura de l'entitat, i del nombre de persones associades i voluntàries, en relació amb la gestió dels programes per als quals se sol·licita l'ajuda.  
c) Adequació de recursos humans, fins a un màxim de 4 punts: es valorarà l'adequació dels recursos humans, tant preexistents com de nova incorporació, que s'adscriuen als diferents programes.  
  
d) Voluntariat, fins a un màxim de 4 punts: es valorarà que el programa compte amb personal voluntari, valorant-se amb 1 punt quan la ràtio de persona voluntària per persones beneficiàries siga de menys d'un 20 %, i amb 2 quan siga superior. Així mateix, es valorarà amb 2 punts que l'entitat haja desenvolupat accions formatives per al personal voluntari per a l'execució de les seues tasques dins del programa.  
  
e) Compromís de l'entitat amb una gestió de qualitat, fins a un màxim de 2 punts: es valorarà l'acreditació de l'efectiva implantació en l'entitat de sistemes d'autoavaluació de les activitats i programes executats per l'entitat.  
  
Segon  
Es modifica l'article 6, que queda redactat de la següent forma:  
Article 6. Quantia individualitzada de la subvenció o criteris per a la seua determinació  
La quantitat econòmica de l'ajuda es determinarà de manera proporcional a la puntuació obtinguda pel projecte avaluat, el pressupost acceptat de les despeses subvencionables per a l'execució del projecte, i el límit pressupostari fixat per a la corresponent línia de subvenció.  
  
Per a obtenir ajuda serà necessari haver obtingut almenys 50 punts en la valoració del projecte segons l'establit en l'article anterior. A més, serà necessari aconseguir almenys 15 punts en l'apartat 1), 8 punts en l'apartat 2) i 8 punts en l'apartat 3) de l'article 5 de la present ordre.  
  
En cap cas, la quantia sol·licitada per a l'execució de cada projecte podrà ser superior al 25 % de la línia de subvenció corresponent al projecte, a excepció dels projectes integrals que podran arribar al 50 %. En cas que se supere, es reduirà el pressupost fins a aquest límit.  
  
En cap cas el sumatori de les quanties sol·licitades, inclosos les de projectes integrals, dels diferents projectes susceptibles de ser finançats per a una mateixa entitat serà superior al 50 % de l'import establit de la línia de subvenció. En cas que se supere, es reduirà el pressupost dels programes susceptibles de ser finançats de manera proporcional.  
  
A l'efecte de determinar la quantia individualitzada de la subvenció que haja de correspondre al projecte, la Comissió d'Avaluació de les ajudes objecte de la present ordre de bases, podrà aplicar, si escau, el que es disposa l'article 170.2 de la Llei 1/2015, de 6 de febrer, d'hisenda pública del sector públic instrumental i de subvencions, modificant en congruència la quantia de subvenció sol·licitada.  
  
DISPOSICIÓ DEROGATÒRIA  
  
Queden derogades quantes disposicions d'igual o inferior rang s'oposen al que es disposa en la present ordre.  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 28 de novembre de 2018  
  
La vicepresidenta del Consell  
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI